送鄭說道太博監內法酒庫
作者：郭祥正
朝代：宋

paragraphs: 故人京洛來，共話十年別。
朱顔雖未彫，頗有鬢間雪。
夫君起文學，今乃官麴糵。
雖云屈雄才，猶喜待金闕。
朝政今更新，百執勇施設。
願言慎所職，法釀務精潔。
上方祭祀餘，一飲茲以悅。
雲霄即橫飛，勉勉著勳烈。
行將鴛鷺羣，何暇笑跛鼈。
跛鼈亦自知，中心冷如鐵。